Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks /* COM/2012/0332 final - 2012/0162 (COD) */





SELETUSKIRI 1. ETTEPANEKU TAUST Euroopa Liidu toimimise lepingus (edaspidi „alusleping”) eristatakse komisjonile delegeeritud õigust võtta vastu muid kui seadusandlikke akte, mis on üldkohaldatavad, mis täiendavad või muudavad seadusandliku akti teatavaid mitteolemuslikke osi, nagu on sätestatud aluslepingu artikli 290 lõikes 1 (delegeeritud õigusaktid) ning komisjonile antud volitusi võtta vastu ühetaolisi tingimusi, mis on vajalikud liidu õiguslikult siduvate aktide rakendamiseks, nagu on sätestatud aluslepingu artikli 291 lõikes 2 (rakendusaktid). Seoses määruse (EÜ) nr 1005/2008 vastavusseviimisega aluslepingu uute eeskirjadega on praegu kõnealuses määruses määratletud volitused ümber liigitatud delegeeritud ja rakendamisvolitusteks. Seoses vastavusseviimisega on ette valmistatud määruse (EÜ) nr 1005/2008 muudatusettepaneku eelnõu. Vastavalt aluslepingu artiklile 290 annab seadusandja komisjonile ülesande täiendada või muuta kõnealuse määruse teatavaid mitteolemuslikke osi. Komisjonile tuleks anda volitused võtta vastu delegeeritud õigusakte, millega kalalaevadele tehakse erandeid teabe edastamise kohustusest või kehtestatakse erinevad teatamisajad; määratakse kolmandate riikide kalalaevade sooritatava lossimise või ümberlaadimise kontrollimise kriteeriumid; kohandatakse püügi sertifitseerimissüsteemi väikeste kalalaevade püütud teatavate kalandustoodete puhul, mis hõlmab ka lihtsustatud korras väljastatud püügisertifikaadi kasutamise võimalust; muudetakse määruse reguleerimisalasse mittekuuluvate toodete loetelu; kohandatakse püügisertifikaatide esitamise tähtaega vastavalt kalandustoote liigile, sisenemiskoha kaugusele või kasutatud veovahendile; kehtestatakse heakskiidetud ettevõtja sertifikaatide andmise, muutmise, tühistamise või heakskiidetud ettevõtja staatuse peatamise või äravõtmise eeskirjad ning heakskiidetud ettevõtja sertifikaatide kehtivust käsitlevad eeskirjad ning kehtestatakse liidu kontrollikriteeriumid seoses riskijuhtimisega. Aluslepingu artikli 291 kohaselt annab seadusandja komisjonile rakendamisvolitused, et tagada ühetaolised tingimused määruse (EÜ) nr 1005/2008 rakendamiseks, eelkõige: eelteatise vormide kehtestamiseks; lossimise ja ümberlaadimise deklareerimise korra ja vormide kehtestamiseks; elektroonilisel teel koostatud, kinnitatud või esitatud või sellistel elektroonilistel jälgimissüsteemidel, mis tagavad samasuguse asutuste kontrolli taseme, põhinevate püügisertifikaatide vastuvõtmiseks kokkuleppel lipuriikidega; piirkondlike kalandusorganisatsioonide poolt kooskõlas ebaseaduslikku, teatamata ja reguleerimata kalapüüki käsitleva ELi määruse nõuetega vastuvõetud püügi sertifitseerimissüsteemide loetelu kehtestamiseks ja muutmiseks; heakskiidetud ettevõtja sertifikaatide taotlemise ja väljaandmise menetluste ja vormide suhtes esitatavate, kõigis liikmesriikides ühiste tingimuste kehtestamiseks; heakskiidetud ettevõtja kontrollimise eeskirjade ning heakskiidetud ettevõtja ja liikmesriikide ametiasutuste vahelise, liikmesriikide omavahelise ning liikmesriikide ja komisjoni vahelise teabevahetuse eeskirjade kehtestamiseks; ebaseadusliku, teatamata ja reguleerimata kalapüügiga tegelevate laevade ELi nimekirja koostamiseks; laevade kustutamiseks ebaseadusliku, teatamata ja reguleerimata kalapüügiga tegelevate laevade ELi nimekirjast; piirkondlike kalandusorganisatsioonide vastuvõetud ebaseadusliku, teatamata ja reguleerimata kalapüügiga tegelevate laevade nimekirjade lisamiseks vastavasse ELi nimekirja; koostööd mittetegevate kolmandate riikide kindlaksmääramiseks; kindlaksmääratud kolmandate riikide lisamiseks koostööd mittetegevate kolmandate riikide nimekirja; kolmandate riikide kustutamiseks koostööd mittetegevate kolmandate riikide nimekirjast; erilistel asjaoludel kolmandate riikide suhtes erakorraliste meetmete vastuvõtmiseks; liikmesriikide poolt seoses täheldatud kalalaevadega esitatud teabe formaadi kehtestamiseks ning vastastikust abi käsitlevate eeskirjade kehtestamiseks. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Huvitatud isikutega ei olnud vaja konsulteerida ning mõju ei olnud vaja hinnata. 3. ETTEPANEKU ÕIGUSLIK KÜLG · Kavandatud meetmete kokkuvõte Määrata kindlaks nõukogu määrusega (EÜ) nr 1005/2008 komisjonile delegeeritud õigused ja liigitada need delegeeritud või rakendamisvolitusteks ning kohandada teatavad sätted Lissaboni lepingu otsustamismenetlustega. · Õiguslik alus Euroopa Liidu toimimise lepingu artikli 43 lõige 2. · Subsidiaarsuse põhimõte Ettepanek tehakse Euroopa Liidu ainupädevusse kuuluvas valdkonnas. · Proportsionaalsuse põhimõte Ettepanekuga muudetakse meetmeid, mis on juba olemas nõukogu määruses (EÜ) nr 1005/2008; seega ei seata proportsionaalsuse põhimõtet kahtluse alla. · Vahendi valik Kavandatud vahend: Euroopa Parlamendi ja nõukogu määrus. Muud meetmed ei oleks asjakohased järgmisel põhjusel: määrust peab muutma määrusega. 4. MÕJU EELARVELE Käesoleva meetmega ei kaasne täiendavaid liidu kulusid. 2012/0162 (COD) Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2, võttes arvesse Euroopa Komisjoni ettepanekut, olles edastanud seadusandliku akti eelnõu liikmesriikide parlamentidele, võttes arvesse Euroopa Majandus- ja Sotsiaalkomitee arvamust, toimides seadusandliku tavamenetluse kohaselt ning arvestades järgmist: (1) Nõukogu 29. septembri 2008. aasta määrusega (EÜ) nr 1005/2008,[1] millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks, antakse komisjonile volitused teatavate kõnealuse määruse sätete rakendamiseks ning jäetakse nõukogule teatavad rakendamisvolitused. (2) Seoses Lissaboni lepingu jõustumisega tuleb teatavad määruse (EÜ) nr 1005/2008 kohaselt antud volitused viia vastavusse Euroopa Liidu toimimise lepingu artiklitega 290 ja 291. (3) Määruse (EÜ) nr 1005/2008 teatavate sätete kohaldamiseks tuleks komisjonile delegeerida volitused võtta vastu õigusakte kooskõlas Euroopa Liidu toimimise lepingu artikliga 290 järgmistel juhtudel: – teatavatest kalalaevadele seatud teavitamisnõuetest vabastamine või teatavat liiki kalalaevadele eri teatamisaegade kehtestamine; – kolmandate riikide kalalaevade sooritatava lossimise või ümberlaadimise kontrollimise kriteeriumide määramine; – püügisertifikaadi reguleerimisalasse mittekuuluvate toodete loetelu koostamine; – püügi sertifitseerimissüsteemi kohandamine väikeste kalalaevade püütud teatavate kalandustoodete puhul, mis hõlmab ka lihtsustatud korras väljastatud püügisertifikaadi kasutamise võimalust; – püügisertifikaatide esitamise tähtaja kohandamine vastavalt kalandustoote liigile, liidu territooriumile sisenemise koha kaugusele või kasutatud veovahendile; – heakskiidetud ettevõtja sertifikaatide andmise, muutmise, tühistamise või heakskiidetud ettevõtja staatuse peatamise või äravõtmise eeskirjade ning heakskiidetud ettevõtja sertifikaatide kehtivust käsitlevate eeskirjade kehtestamine; – liidu kontrollikriteeriumide kehtestamine seoses riskijuhtimisega. (4) On eriti oluline, et komisjon viiks delegeeritud õigusaktide vastuvõtmist ette valmistades läbi asjakohaseid konsulteerimisi, sealhulgas ka ekspertide tasemel. Komisjon peaks delegeeritud õigusaktide ettevalmistamise ja koostamise ajal tagama asjakohaste dokumentide sama- ja õigeaegse ning asjakohase edastamise Euroopa Parlamendile ja nõukogule. (5) Nõukogu määruse (EÜ) nr 1005/2008 ühtsete rakendamistingimuste tagamiseks tuleks kooskõlas Euroopa Liidu toimimise lepingu artikliga 291 komisjonile delegeerida rakendamisvolitused järgmistel juhtudel: – eelteatise vormide kehtestamine; – lossimise ja ümberlaadimise deklareerimise korra ja vormide kehtestamine; – elektroonilisel teel koostatud, kinnitatud või esitatud või sellistel elektroonilistel jälgimissüsteemidel, mis tagavad samasuguse asutuste kontrolli taseme, põhinevate püügisertifikaatide vastuvõtmine kokkuleppel lipuriikidega; – piirkondlike kalandusorganisatsioonide poolt kooskõlas ebaseaduslikku, teatamata ja reguleerimata kalapüüki käsitleva ELi määruse nõuetega vastuvõetud püügi sertifitseerimissüsteemide loetelu kehtestamine ja muutmine; – heakskiidetud ettevõtja sertifikaatide taotlemise ja väljaandmise menetluste ja vormide suhtes esitatavate, kõigis liikmesriikides ühiste tingimuste kehtestamine, heakskiidetud ettevõtja kontrollimise eeskirjade ning heakskiidetud ettevõtja ja liikmesriikide ametiasutuste vahelise, liikmesriikide omavahelise ning liikmesriikide ja komisjoni vahelise teabevahetuse eeskirjade kehtestamine; – ebaseadusliku, teatamata ja reguleerimata kalapüügiga tegelevate laevade ELi nimekirja koostamine; – laevade kustutamine ebaseadusliku, teatamata ja reguleerimata kalapüügiga tegelevate laevade ELi nimekirjast; – piirkondlike kalandusorganisatsioonide vastuvõetud ebaseadusliku, teatamata ja reguleerimata kalapüügiga tegelevate laevade nimekirjade lisamine vastavasse ELi nimekirja; – koostööd mittetegevate kolmandate riikide kindlaksmääramine; – kindlaksmääratud kolmandate riikide lisamine koostööd mittetegevate kolmandate riikide nimekirja; – kolmandate riikide kustutamine koostööd mittetegevate kolmandate riikide nimekirjast; – erilistel asjaoludel kolmandate riikide suhtes erakorraliste meetmete vastuvõtmine; – liikmesriikide poolt seoses täheldatud kalalaevadega esitatud teabe formaadi kehtestamine ning – vastastikust abi käsitlevate eeskirjade kehtestamine. Kui on vaja liikmesriikide poolset kontrolli, tuleks neid volitusi kasutada kooskõlas Euroopa Parlamendi ja nõukogu 16. veebruari 2011. aasta määrusega (EL) nr 182/2011,[2] millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes. (6) Lissaboni lepingu jõustumise tõttu tuleb artikkel 52 välja jätta. Kõnealust artiklit juba kasutati lihtsustatud korras väljastatud püügisertifikaadi jaoks õigusraamistiku loomiseks ning kolmandate riikidega artikli 12 lõike 4 ja artikli 20 lõike 4 kohaselt sõlmitud halduskokkulepete kehtestamiseks. Komisjonile on veel vaja ette näha volitused, et vastu võtta delegeeritud õigusakte püügi sertifitseerimissüsteemi kohandamiseks väikeste kalalaevade püütud teatavate kalandustoodete puhul, mis hõlmab ka lihtsustatud korras väljastatud püügisertifikaadi kasutamise võimalust, ning rakendamisvolitusi, et komisjon saaks kokkuleppel lipuriikidega võtta vastu püügisertifikaate, mis on koostatud, kinnitatud või esitatud elektroonilisel teel või põhinevad sellistel elektroonilistel jälgimissüsteemidel, mis tagavad samasuguse asutuste kontrolli taseme. (7) Lissaboni lepingu jõustumise tulemusel tuleb kohandada ajutisi meetmeid käsitlevat sätet, millega nähakse ette, et teatavatel tingimustel tuleb komisjoni meetmete osas konsulteerida nõukoguga. (8) Määruse (EÜ) nr 1005/2008 sätete korral, milles käsitletakse koostööd mittetegevate kolmandate riikide nimekirja koostamist ning kolmandate riikide kustutamist sellest nimekirjast, antakse otsustusõigus nõukogule. Lissaboni lepingu jõustumise tulemusel tuleb need sätted viia vastavusse ühise kalanduspoliitika suhtes kohaldatavate uute menetlustega. (9) Seepärast tuleks määrust (EÜ) nr 1005/2008 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 1005/2008 muudetakse järgmiselt. 1. Artiklit 6 muudetakse järgmiselt: a) lisatakse lõige 1a: „1a. Komisjon võib kooskõlas artikli 54 lõikes 2 osutatud kontrollimenetlusega kehtestada rakendusaktidega eespool lõikes 1 osutatud eelteatise vormi.”; b) lõige 3 asendatakse järgmisega: „3. Komisjoni volitatakse kooskõlas artikliga 54a võtma vastu delegeeritud õigusakte, millega kolmandate riikide teatavat liiki kalalaevadele tehakse erand lõikes 1 ettenähtud kohustusest teatavaks ajaks, mida saab pikendada, või kehtestatakse uus teatamistähtaeg, võttes muu hulgas arvesse kalandustoote liiki, kaugust püügipiirkondade, lossimiskohtade ja sadamate vahel, mille registrisse või nimekirja laevad on kantud.” 2. Artikli 8 lõige 3 asendatakse järgmisega: „3. Lossimise ja ümberlaadimise deklareerimise kord ja vormid määratakse kindlaks rakendusaktidega. Sellised rakendusaktid võetakse vastu artikli 54 lõikes 2 sätestatud kontrollimenetluse kohaselt.” 3. Artikli 9 lõige 1 asendatakse järgmisega. „1. Liikmesriigid inspekteerivad oma määratud sadamates igal aastal vähemalt 5 % kolmandate riikide kalalaevade lossimisest ja ümberlaadimisest vastavalt võrdlusalustele, mis määratakse kindlaks riskijuhtimise põhjal ning ilma et see piiraks piirkondlike kalavarude majandamise organisatsioonide poolt vastu võetavaid kõrgemaid piirmäärasid. Komisjoni volitatakse kooskõlas artikliga 54a võtma vastu delegeeritud õigusakte, millega määratakse kindlaks kõnealused võrdlusalused.” 4. Artiklit 12 muudetakse järgmiselt: a) lisatakse lõige 4a: „4a. Komisjon võtab rakendusaktidega vastu artikli 20 lõikes 4 sätestatud koostöö raames koostatud püügisertifikaadid. Kõnealused rakendusaktid võetakse vastu artikli 54 lõikes 2 osutatud kontrollimenetluse kohaselt.”; b) lõige 5 asendatakse järgmisega: „5. I lisas esitatud loetelu toodetest, mille suhtes ei rakendata püügisertifikaati, võib igal aastal läbi vaadata. Komisjoni volitatakse kooskõlas artikliga 54a võtma vastu delegeeritud õigusakte, millega loetelu muudetakse järgmistel alustel: a) kolmandate riikide kalalaevade kontrollimine liikmesriikide sadamates; b) püügi sertifitseerimissüsteemi rakendamine kalandustoodete impordi ja ekspordi suhtes; c) liidu hoiatussüsteemi rakendamine; d) ebaseadusliku, teatamata või reguleerimata kalapüügiga tegelevate kalalaevade kindlakstegemine; e) ebaseadusliku, teatamata ja reguleerimata kalapüügiga tegelevate või seda toetavate kodanike kindlakstegemine; f) teatavate piirkondlike kalandusorganisatsioonide raames vastuvõetud, kalalaevade täheldamist käsitlevate sätete rakendamine; g) liikmesriikide aruanded.”; c) lisatakse lõige 6: „6. Komisjoni volitatakse kooskõlas artikliga 54a võtma vastu delegeeritud õigusakte, millega väikeste kalalaevade püütud kalandustoodete puhul kohandatakse püügi sertifitseerimissüsteemi; see hõlmab vajaduse korral ka lihtsustatud korras väljastatava püügisertifikaadi näidist.” 5. Artikli 13 lõige 1 asendatakse järgmisega: „1. Püügidokumente ja muid seotud dokumente, mis on kinnitatud kooskõlas piirkondlikus kalavarude majandamise organisatsioonis vastuvõetud püügidokumendimenetlustega ja mis on tunnistatud käesoleva määrusega kehtestatud nõuetele vastavaks, käsitatakse püügisertifikaatidena kalandustoodete puhul, mis on saadud liikidest, mille suhtes selline püügidokumendimenetlus kehtib, ning nende suhtes kohaldatakse artiklite 16 ja 17 kohaselt importivale liikmesriigile kehtestatud läbivaatamis- ja kontrollinõudeid ja artikli 18 sätteid impordist keeldumise kohta. Selliste püügidokumendimenetluste loetelu määratakse kindlaks rakendusaktidega. Sellised rakendusaktid võetakse vastu artikli 54 lõikes 2 osutatud kontrollimenetluse kohaselt.” 6. Artiklit 16 muudetakse järgmiselt: a) lõige 1 asendatakse järgmisega: „1. Importija esitab kinnitatud püügisertifikaadi selle liikmesriigi pädevatele asutustele, kuhu toodet algselt kehtestatud tähtaja jooksul kavatsetakse importida, vähemalt kolm tööpäeva enne arvatavat saabumist liidu territooriumile sisenemise paika. Seda kolme tööpäeva pikkust tähtaega võib artikli 54a kohaselt vastuvõetud delegeeritud õigusaktidega kohandada sõltuvalt kalandustoote liigist, kaugusest liidu territooriumile sisenemise paigani või kasutatavast veovahendist. Nimetatud pädevad asutused vaatavad püügisertifikaadi riskijuhtimise põhjal läbi, pidades silmas lipuriigilt artiklite 20 ja 22 kohaselt saadud teatises esitatud teavet.”; b) lõige 3 asendatakse järgmisega: „3. Liikmesriigi pädevad asutused annavad importijale heakskiidetud ettevõtja staatuse järgmiste kriteeriumide alusel: a) importija asukoht selle liikmesriigi territooriumil; b) piisaval arvul ning koguses imporditoiminguid, mis õigustavad lõikes 2 osutatud menetluse rakendamist; c) asjakohane tõend kaitse- ja majandamismeetmete nõuete täitmise kohta; d) rahuldav äridokumentide ja vajaduse korral veo- ja töötlemist käsitlevate dokumentide haldamise süsteem, mis võimaldab käesoleva määruse kohast vajalikku läbivaatamist ja kontrollimist; e) nimetatud läbivaatamise ja kontrollimisega seotud hõlbustuste olemasolu; f) vajaduse korral praktilised pädevusstandardid või tööalane kvalifikatsioon, mis on otseselt seotud läbiviidava tegevusega ning g) vajaduse korral maksejõulisuse tõestus. Liikmesriigid teatavad komisjonile heakskiidetud ettevõtja nime ja aadressi võimalikult kiiresti pärast kõnealuse staatuse andmist. Komisjon teeb selle teabe liikmesriikidele kättesaadavaks, kasutades elektroonilisi sidevahendeid.”; c) lisatakse lõiked 4 ja 5: „4. Komisjoni volitatakse kooskõlas artikliga 54a võtma lõikes 3 sätestatud kriteeriumide alusel vastu delegeeritud õigusakte, millega kehtestatakse: a) heakskiidetud ettevõtja staatuse peatamist või äravõtmist käsitlevad eeskirjad; b) heakskiidetud ettevõtja sertifikaatide kehtivuse tingimusi käsitlevad eeskirjad; c) heakskiidetud ettevõtja sertifikaatide andmist, muutmist ja tühistamist käsitlevad eeskirjad. 5. Komisjon võtab kooskõlas artikli 54 lõikes 2 osutatud kontrollimenetlusega vastu rakendusaktid, milles käsitletakse: a) heakskiidetud ettevõtja sertifikaatide taotlemise ja väljastamise korda ja vormi; b) heakskiidetud ettevõtjate kontrollimise eeskirju; c) heakskiidetud ettevõtja ja liikmesriikide asutuste vahelise, liikmesriikide vahelise ning liikmesriikide ja komisjoni vahelise teabevahetuse eeskirju.” 7. Artikli 17 lõige 3 asendatakse järgmisega: „3. Kontrollimistel keskendutakse riskijuhtimise raames riigi või ELi tasandil väljatöötatud kriteeriumite põhjal kindlaks tehtud riskile. Liikmesriigid teevad oma riiklikud kriteeriumid komisjonile teatavaks 30 tööpäeva jooksul pärast 29. oktoobrit 2008 ning ajakohastavad seda teavet. Komisjoni volitatakse kooskõlas artikliga 54a võtma vastu delegeeritud õigusakte, millega määratakse kindlaks liidu kriteeriumid kontrolliteabe õigeaegse riskianalüüsi ja üldise hindamise võimaldamiseks.” 8. Artikli 27 lõige 1 asendatakse järgmisega: „1. Komisjon koostab kooskõlas artikli 54 lõikes 2 osutatud kontrollimenetlusega vastuvõetud rakendusaktidega ebaseadusliku, teatamata ja reguleerimata kalapüügiga tegelevate laevade ELi nimekirja. Nimekirja kantakse pärast artiklite 25 ja 26 kohaselt võetud meetmeid ja nendes samades sätetes sisalduvate kriteeriumide põhjal kalalaevad, mille kohta vastavalt käesolevale määrusele saadud teave tõendab, et nad tegelevad artiklis 3 osutatud ebaseadusliku, teatamata või reguleerimata kalapüügiga, ning mille lipuriigid ei ole sellise ebaseadusliku, teatamata või reguleerimata kalapüügi suhtes järginud artikli 26 lõike 2 punktides b ja c ning artikli 26 lõike 3 punktides b ja c osutatud ametlikke taotlusi.” 9. Artikli 28 lõige 1 asendatakse järgmisega: „1. Komisjon kustutab kalalaeva kooskõlas artikli 54 lõikes 2 osutatud kontrollimenetlusega vastuvõetud rakendusaktidega ebaseadusliku, teatamata ja reguleerimata kalapüügiga tegelevate laevade ELi nimekirjast, kui kalalaeva lipuriik tõestab, et: a) laev ei tegelenud ebaseadusliku, teatamata ega reguleerimata kalapüügiga, mille eest ta nimekirja kanti või b) kõnealuse ebaseadusliku, teatamata või reguleerimata kalapüügi puhul on kohaldatud proportsionaalseid, hoiatavaid ja tõhusaid sanktsioone eelkõige liikmesriigi lipu all sõitvate kalalaevade suhtes vastavalt määrusele (EÜ) nr 1224/2009.” 10. Artikli 30 lõige 1 asendatakse järgmisega: „1. Lisaks artiklis 27 osutatud kalalaevadele kantakse rakendusaktidega ebaseadusliku, teatamata ja reguleerimata kalapüügiga tegelevate laevade ELi nimekirja piirkondlike kalavarude majandamise organisatsioonide vastuvõetud ebaseadusliku, teatamata ja reguleerimata kalapüügiga tegelevate laevade nimekirjas sisalduvad kalalaevad. Sellised rakendusaktid võetakse vastu artikli 54 lõikes 2 osutatud kontrollimenetluse kohaselt. Selliste laevade kustutamine ebaseadusliku, teatamata ja reguleerimata kalapüügiga tegelevate laevade ELi nimekirjast on reguleeritud asjaomase piirkondliku kalavarude majandamise organisatsiooni otsustega nende laevade suhtes.” 11. Artikli 31 lõige 1 asendatakse järgmisega: „1. Komisjon määrab käesolevas artiklis loetletud kriteeriumide alusel rakendusaktidega kindlaks kolmandad riigid, keda ta peab ebaseadusliku, teatamata ja reguleerimata kalapüügi osas koostööd mittetegevateks kolmandateks riikideks. Kõnealused rakendusaktid võetakse vastu artikli 54 lõikes 2 sätestatud kontrollimenetluse kohaselt.” 12. Artikli 33 lõige 1 asendatakse järgmisega: „1. Komisjon kannab artikli 31 lõike 1 kohaselt kindlaksmääratud kolmandad riigid koostööd mittetegevate kolmandate riikide nimekirja rakendusaktidega. Kõnealused rakendusaktid võetakse vastu artikli 54 lõikes 2 sätestatud kontrollimenetluse kohaselt.” 13. Artikli 34 lõige 1 asendatakse järgmisega: „1. Komisjon kustutab rakendusaktidega kolmanda riigi koostööd mittetegevate kolmandate riikide nimekirjast, kui asjaomane kolmas riik tõestab, et tema nimekirja kandmise tinginud olukord on lahendatud. Nimekirjast kustutamise otsuse tegemisel võetakse arvesse ka seda, kas asjaomased kindlaksmääratud kolmandad riigid on võtnud konkreetseid meetmeid, millega suudetakse saavutada olukorra püsiv paranemine. Kõnealused rakendusaktid võetakse vastu artikli 54 lõikes 2 sätestatud kontrollimenetluse kohaselt.” 14. Artikkel 36 asendatakse järgmisega: „Artikkel 36 Ajutised meetmed 1. Kui on tõendeid selle kohta, et kolmanda riigi võetud meetmed kahjustavad piirkondliku kalavarude majandamise organisatsiooni võetud kaitse- ja majandamismeetmeid, võib komisjon kooskõlas oma rahvusvaheliste kohustustega võtta rakendusaktidega vastu ajutisi meetmeid, mille kestus ei ületa kuut kuud, et leevendada kolmandate riikide võetud meetmete mõju. Komisjon võib uue otsusega kõnealuseid ajutisi meetmeid pikendada kuni kuue kuu võrra. 2. Lõikes 1 osutatud ajutiste meetmetega võidakse ette näha, et: a) kalapüügiluba omavaid ja asjaomase kolmanda riigi lipu all sõitvaid kalalaevu ei lubata liikmesriikide sadamatesse, välja arvatud vääramatu jõuga seotud juhtudel või merehätta sattumise korral artikli 4 lõike 2 tähenduses, et osutada nimetatud olukordade leevendamiseks rangelt vajalikke teenuseid; b) liikmesriigi lipu all sõitvatel kalalaevadel ei lubata osaleda ühistes püügioperatsioonides asjaomase kolmanda riigi lipu all sõitvate laevadega; c) liikmesriigi lipu all sõitvatel kalalaevadel ei lubata kala püüda asjaomase kolmanda riigi jurisdiktsiooni alla kuuluvas mereakvatooriumis, ilma et see piiraks kahepoolsete kalanduskokkulepete sätete kohaldamist; d) keelatakse eluskala tarnimine kalakasvatuseks asjaomase kolmanda riigi jurisdiktsiooni alla kuuluvates vetes; e) asjaomase kolmanda riigi lipu all sõitvate kalalaevade püütud eluskala ei võeta vastu kalakasvatuseks liikmesriigi jurisdiktsiooni alla kuuluvas mereakvatooriumis. 3. Ajutised meetmed jõustuvad kohe. Neist teavitatakse liikmesriike ja asjaomast kolmandat riiki ning need avaldatakse Euroopa Liidu Teatajas.” 15. Artikli 49 lõige 1 asendatakse järgmisega: „1. Liikmesriigid, kes saavad täheldatud kalalaevade kohta nõuetekohaselt dokumenteeritud teavet, edastavad selle teabe viivitamata komisjonile või viimase määratud asutusele vormis, mis määratakse kindlaks rakendusaktidega.. Kõnealused rakendusaktid võetakse vastu artikli 54 lõikes 2 sätestatud kontrollimenetluse kohaselt.” 16. Artikli 51 lõige 3 asendatakse järgmisega: „3. Komisjoni volitatakse võtma rakendusaktidega vastu vastastikuse abi eeskirjad, milles käsitletakse: a) liikmesriikide, kolmandate riikide, komisjoni ja selle poolt määratud asutuse vahelist halduskoostööd, sh isikuandmete kaitset ja teabe kasutamist ning ameti- ja ärisaladuste kaitset; b) abipalve täitmisega seotud kulusid; c) liikmesriikide vastutavate asutuste määramist; d) teavitamist riikide ametiasutuste poolt täiendava teabe vahetamiseks võetud järelmeetmetest; e) abi taotlemist, sh teabenõudeid, meetmete võtmise taotlusi ja haldusteatiste taotlusi ja vastuste tähtaegade kehtestamist; f) eelneva taotluseta esitatavat teavet ning g) liikmesriikide suhteid komisjoni ja kolmandate riikidega. Kõnealused rakendusaktid võetakse vastu vastavalt artikli 54 lõikes 2 osutatud kontrollimenetlusele.” 17. Artikkel 52 jäetakse välja. 18. Artikkel 54 asendatakse järgmisega: „Artikkel 54 Komiteemenetlus 1. Komisjoni abistab määruse (EÜ) nr 2371/2002 artikli 30 alusel loodud kalanduse ja vesiviljeluse nõuandekomitee. Kõnealune komitee on komitee määruse (EL) nr 182/2011 tähenduses. 2. Käesolevale lõikele viitamisel kohaldatakse määruse (EL) nr 182/2011 artiklit 5.” 19. Lisatakse artikkel 54a: „Artikkel 54a Delegeeritud volituste rakendamine 1. Komisjonile antakse õigus võtta vastu delegeeritud õigusakte käesolevas artiklis sätestatud tingimustel. 2. Artikli 6 lõikes 3, artikli 9 lõikes 1, artikli 12 lõigetes 5 ja 6, artikli 16 lõigetes 1 ja 4 ning artikli 17 lõikes 3 osutatud volitused delegeeritakse määramata ajaks. 3. Euroopa Parlament ja nõukogu võivad artikli 6 lõikes 3, artikli 9 lõikes 1, artikli 12 lõigetes 5 ja 6, artikli 16 lõigetes 1 ja 4 ning artikli 17 lõikes 3 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses määratud hilisemal kuupäeval. See ei mõjuta juba jõustunud delegeeritud õigusaktide kehtivust. 4. Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule. 5. Delegeeritud õigusakt, mis on vastu võetud kooskõlas artikli 6 lõikega 3, artikli 9 lõikega 1, artikli 12 lõigetega 5 ja 6, artikli 16 lõigetega 1 ja 4 ning artikli 17 lõikega 3, jõustub ainult juhul, kui Euroopa Parlament ega nõukogu ei ole esitanud vastuväiteid kahe kuu jooksul pärast kõnealusest õigusaktist teatamist Euroopa Parlamendile ja nõukogule või kui Euroopa Parlament ja nõukogu on mõlemad enne nimetatud ajavahemiku lõppemist komisjonile teatanud, et nad ei kavatse vastuväiteid esitada. Kõnealust ajavahemikku võib Euroopa Parlamendi või nõukogu taotluse korral kahe kuu võrra pikendada.” Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Euroopa Parlamendi nimel Nõukogu nimel president eesistuja [1] ELT L 286, 29.10.2008. [2] ELT L 55, 28.2.2011, lk 13.